Gru-ongeluk eis jong man van PtaFranco Schutte. Foto: Facebook Franco Schutte (19) is op slag dood toe hy op die N11 by Kranspoort aan ŉ vragmotor gewerk het wat onklaar geraak het en ŉ tweede vragmotor die stilstaande vragmotor getref het. Schutte se ma is jare gelede oorlede en hy het in sy ouma se huis grootgeword. Liesl van Deventer, wat Schutte ná sy ma se dood onder haar vlerk geneem het en ŉ moederlike rol in sy lewe vertolk het, het aan Maroela Media gesê Schutte is vroeg Dinsdagoggend saam met sy sakevennoot uit Pretoria om na die vragmotor te gaan kyk wat by Kranspoort onklaar geraak het. “Soos ons verstaan was Franco agter op die vragmotor besig toe die ongeluk gebeur het. Die ander vragmotor se remme het glo nie gewerk nie en ek weet nie of hy probeer het om van die pad af te kom of wat nie, maar hy het hulle volspoed getref. Franco se vennoot het probeer om hom uit die pad te ruk, maar was te laat. Hy is op slag dood,” het sy gesê. Russel Meiring, woordvoerder van ER24, het gesê paramedici is na die ongelukstoneel ontbied deur konstruksiewerkers wat gesien het wat gebeur. Die tweede vragmotor het as gevolg van die botsing omgeslaan en het in die pad gelê. Volgens Meiring is die bestuurder in die vragmotor vasgekeer en reddingswerkers het twee uur lank gesukkel om hom met meganiese toerusting uit die wrak te sny. “Die man het matige beserings opgedoen en is na die Midmed-hospitaal geneem,” het Meiring gesê. Van Deventer het vertel dat Schutte vanjaar in matriek was, maar in Junie besluit het om weens finansiële omstandighede uit die skool te gaan en sy eie ondeneming saam met ŉ vennoot te begin. “Hy was net so hulpvaardige en liefdevolle kind wat altyd aan almal om hom wou gee. Hy was die soort persoon wat dadelik in jou hart ingekruip het as jy hom leer ken het; ŉ wonderlike mens,” het sy gesê. Huldeblyke vir Schutte het sedert Dinsdagmiddag op sosiale media ingestroom met vriende wat vertel het hoe goeie mens hy was en hoe baie hy gemis sal word. Volgens Van Deventer het die familie nog nie begrafnisreëlings getref nie. Sy het wel aangedui dat Schutte bo-op sy ma begrawe sal word.